ན་ངག ལྷན་ཅིག་སྐྱེས་སྦྱོར ། སྐུ་གསུང་ཐུགས་ཀྱི་གཏོར་མ ། གཏོར་མ་ཆ་ལྔ ། བརྒྱ་ཚར ། གཏོར་ཆེན ། ཆུ་ཁའི་གཏོར་
མ ། ཞང་རྒྱལ་བཟང་གི་ཁ་འབར་མ ། ཐུགས་རྗེ་ཆེན་པོའི་ཆབ་གཏོར་ཏི་པང་མ་ཆེ་ཆུང་དང་དྲི་མེད ། ཐུགས་རྗེ་ཆེན་པོ་དང་འཇུརའགེགས་དང་ཡེ་ཤེས་
ཏ་ལ་ལའི་ཆུ་སྦྱིན ། ཀླུ་གཏོར་ཆེ་ཆུང་། རྗེན་གཏོར ། སོག་མ་མེད་ཀྱི་གཏོར་མ ། རྗེས་དྲན་བཅུ་བ ། བཅུ་བདུན་པ ། རྒྱ་བུག་གི་སྐྱབས་འགྲོའི་ཆོ་ག ཉིན་

ཞག་ཕྲུགས་གཅིག་གི་བྱ་བ ། བློ་སྦྱོང་འབྲིང་པོ ། སྡེ་སྣོད་སྤྱི་ལུང་། སྐུ་ཁྲུས་གསོལ་བ ། རྣམ་སྣང་དང་རྟེན་འབྲེལ་གྱི་ཚ་ཚ། ཆོས་སྤྱོང་སྤྱིའི་
མན་ངག ཤར་བ་བའི་ལམ་ལྔ་དང་སྒོམ་ཆོས ། སྣེ་ཟུར་བའི་གསང་ཆོས་གསན ། དོན་ཞགས་ཀྱི་གཟུངས་སྒྲུབ་ཐབས་དང་བཅས་པ ། གནས་བརྟན་
ཆེན་པོ་བཅུ་དྲུག་གི་མཆོད་པ ། གཙུག་གཏོར་དྲི་མེད་ཀྱི་སྒྲུབ་ཐབས ། དམ་ཚིག་གསུམ་བཀོད་ཀྱི་རྒྱུད ། ལྷ་ལྔའི་སྒྲུབ་ཐབས་ལས་ཚོགས་དང་བཅས་པ །
མངོན་རྟོགས་ཆུང་ངུ་། ཕྱག་སོར་བའི་སྐོར ། མོ་གཡོ་བའི་དམིགས་པ་སྐོར་གསུམ ། བརྟག་པ ། ཕྱག་སོར་བའི་སྐོར ། ཕྱག་ན་རྡོ་རྗེ་ལྕགས་སྦུབ་མ།
སེང་སྡེང་ནགས་ཀྱི་སྒྲོལ་མ ། དེ་ཉིད་བཅུ་བ། སྒྲོལ་མ་དཀར་མོ ། བཙོན་ར་ལས་སྒྲོལ་མ ། ཉི་ཤུ་རྩ་གཅིག་མའི་བསྟོད་པ་འདོན་ཐབས་འཇིགས་སྲུང་དང་
བཅས་པ ། བཟླས་ལུང་མངོན་རྟོགས ། ཐུགས་རྗེ་ཆེན་པོ་ཡི་གེ་དྲུག་པ་དང་བཅུ་གཅིག་ཞལ་གྱི་སྒྲུབ་ཐབས། དེ་ཉིད་བཅུ་བ ། ཡི་གེ་དྲུག་པ་ཞལ་གཟིགས་

རྒྱུད ། འཛམ་བྷ་ལ་ནག་སེར ། རབ་གནས་མདོར་བསྡུས་པའི་རྒྱུད ། མགོན་པོའི་རྒྱུད་ཆུང་ཁ་ཡར་ཚོགས་བདག་གི་རྒྱུད་དངོས་གྲུབ་འབྱུང་བ་དང་། སྒྲུབ་ཐབས་
ལས་ཚོགས་དང་བཅས་པ། མཐའ་བཞིའི་པད་མ ། པད་མ་ལྷ་ལྔ་མ ། ཀླུ་དབང་རྒྱལ་པོའི་སྒྲུབ་ཐབས། སྨན་བླའི་མངོན་རྟོགས ། གཟུངས་ཆོག་སྤྱི་དང་བྱེ་
བྲག་གི་མན་ངག འཇམ་དཔལ་དཔའ་བོ ། ཤེས་རབ་བློ་འཕེལ ། རྡོ་རྗེ་སེམས་དཔའི་ཡི་གེ་བརྒྱ་བ ། བདུད་རྩི་འཁྱིལ་བ ། རྡོ་རྗེ་རྣམ་འཇོམས་ཞི་ཁྲོ ། དབྱངས་
ཅན་མ ། ཀུ་རུ་ཀུ་ལེ ། སྣ་ཚོགས་ནོར་བུ ། ཁྲོ་བོ་སྨེ་བརྩེགས ། མགོན་པོ་ལྕམ་གྲལ ། འབོར་དབང་མའི་སེར་བ་སྲུང་ཐབས་ལ་སོགས་པ་གསན་གསུང་སྟེ་
ཐུགས་ལ་འཕྲལ་ཉིད་དུ་གསལ་བ་དག་བསྡེབས་པའོ ། ། དགེ་བའི་བཤེས་གཉེན་སྐྱེར་སྒང་པ་སྒྱུལ་ཡེ་ཤེས་སེང་གེ་ལ་གཞུང་འགྲེལ་ཆུང་ཚར་གསུམ་དང་
ལུས་རྣམ་གཞག་ཅིག སྡུད་པ ། ཤེས་རབ་སྙིང་བོ ། ལམ་སྒྲོན ། སྤྱོད་བསྡུས་སྒྲོལ་མ ། ཇོ་བོའི་མདོ་ཀུན་ལས་བཏུས ། དོན་དམ་པའི་སངས་རྒྱས་རྗེས་

དྲན། བསམ་གཏན་གྱི་ཆོས་དྲུག སྡོམ་པ་ཉི་ཤུ་བ་རྣམས་གསན། ཕ་རོལ་ཏུ་ཕྱིན་པའི་རྣམ་པའི་ཁྲིད་དང་ཕྱག་སོར་བའི་ལམ་རིམ་གྱི་ཁྲིད་བསྐྱངས།
སྨོན་པ་སེམས་བསྐྱེད་ལན་ཅིག་ཐོབ ། མན་ངག་བསྟན་རིམ ། བསྟན་པའི་སྲོལ་ཁོག ཁ་རག་བསྐོར་གསུམ་ཡན་ལག་དང་བཅས་པ ། ཤེས་རབ་སྙིང་
པོའི་སྒྲུབ་པ ། འདའ་ཁ་ཡེ་ཤེས་ཀྱི་སྒོམ ། བཟང་སྤྱོད་ཀྱི་མཆོད་པ ། རྡོ་རྗེ་རྣམ་འཇོམས ། དམ་ཚིག་གསུམ་པའི་སྒྲུབ་ཐབས་ཡན་ལག་དང་བཅས་པ་
མི་གཡོ་བའི་སྒྲུབ་ཡིག་ལས་ཚོགས་དང་བཅས་པ ། ཐུགས་རྗེ་ཆེན་པོ་ཕྱག་སྟོང་པ་དང་བཅུ་གཅིག་ཞལ་དང་པོ་སྟོད་ལ་སོགས་པ་དཔལ་མོའི་ཆོས་བཞི ། ཡི་
གེ་དྲུག་པ་སྒྲུབ་ཡིག་ལ་རྟེན་པ་ཆ་ལག་ཚང་པ ། ཇོ་བོའི་ལུགས་ཉིད་གུང་ཐང་པ་ནས་རྒྱུད་པའི་རིག་པ་གཏད་པའི་ཆོ་ག་དང་བཅས་པ། མཆད་ཁ་བའི་མཁའ་
འགྲོ་མ་བཞིས་དབང་བསྐུར་བའི་མན་ངག ངན་སོང་སྦྱོང་བ་དང་ལས་སྒྲུབ་རྒྱུན་གཅོད་ཀྱི་གཟུངས་ཆོག ལྷ་བཙུན་པ་བྱང་ཆུབ་འོད་ཀྱིས་མཛད་པ་འགྲོ་

བ་ཤི་འཕོས་པ་ལ་ཕན་གདགས་པ ། གཙུག་གཏོང་དྲི་མེད ། བ་རི་བའི་ལུགས་ཀྱི་རྣམ་རྒྱལ ། མི་གཡོ་བ་དཀར་པོ ། ཕྱག་སོར་བ་དང་བྱ་ཡུལ་བའི་
རབ་གནས ། ལོ་ཚ་བ་རིན་ཆེན་བཟང་བོ་ནས་རྒྱུད་པའི་ལས་ཀྱི་སྒྲིབ་པའི་ཆོ་ག དམྱལ་བ་ནས་འདོན་པ་དང་ཤེས་པ་མཐར་ཕྱིན་པར་བྱེད་པའི་
ཆོ་ག ཐུགས་རྗེ་ཆེན་པོའི་རིས་དྲུག་གི་རྒྱུད་སྦྱང་། སྲིད་ཞི་མཉམ་ཉིད་ལ་སོགས་པ་གསན་ནོ ། ། དགེ་བའི་བཤེས་གཉེན་འོད་འཇོ་བ་དར་མ་
གྲགས་ལ་སྤྱད་པ་རྣམ་སྦྱོང་དང་ཐབས་དང་བཅས་པའི་བཟླས་པའི་ཁྲིད་བསྐྱངས། སྐྱབས་འགྲོ་སེམས་བསྐྱེད་མདོར་བསྡུས་ཡང་དང་ཡང་ཐོབ ། ཉི་ཁྲི །
ལམ་སྒྲོན ། བདེན་གཉིས། མན་ངག ཤེས་རབ་བརྒྱ་བ ། བསམ་གཏན་གྱི་ཆོས་དྲུག བེ་བུམ་སྔོན་པོ ། སྐྱེས་རབས། སློབ་དཔོན་
ཞི་བ་ལྷའི་མདོ་ཀུན་ལས་བཏུས་པ་ཆེན་པོ ། རབ་གནས ། ཆོས་སྤྱོད་རྙིང་མ་རྣམས་གསན ། གཞན་ཡང་ངའི་ཆོས་ཁྱོད་ལ་ལུང་མེད་པ་གཅིག་ཀྱང་མེད་པས་

དོན་ཤེས་ན་གཏམ་རྒྱུད་ཅུང་ཟད་མ་ཤེས་ཀྱང་ཤོད་ཅིག་གསུང་ནས ། ཆོས་ཐམས་ཅད་ཀྱི་ལུང་ལེགས་པར་གནང་ངོ་ཞེས་གསུང་ངོ་། ། དགེ་བའི་བཤེས་གཉེན་ལྷ་
སྤྱིལ་པ་འོད་ཟེར་བླ་མ་ལ་འགྲེལ་ཆུང་གི་སྨད་ཅིག མཆད་ཁ་བའི་གྲུབ་མཐའ ། ཤེས་རབ་སྙིང་བོའི་འགྲེལ་བ་སློབ་དཔོན་ཀ་མ་ལ་ཤི་ལ་དང་པད་མ་འབྱུང་གནས་མཛད་
པ་ལྟུང་བཤགས་ཀྱི་འགྲེལ་བ་སློབ་དཔོན་ཀླུ་སྒྲུབ་ཀྱིས་མཛད་པ ། མགོན་པོ ། རབ་གནས ། སྒོ་དྲུག་གཟུངས་ཀྱི་ཆོ་ག ཤེས་རབ་ཀྱི་ཕ་རོལ་ཏུ་ཕྱིན་པའི་དཀྱིལ་འཁོར་
གསུམ་གྱི་མཆོད་པའི་ཆོ་ག བརྡའི་ཏི་ཀ བློ་སྦྱོང་རྒྱས་པ ། དུས་མཆོད་ཀྱི་གཏོར་མ་མཛད་ལུགས་ལ་སོགས་པ་དང ། རྒྱལ་བོ་གཟུགས་ཅན་སྙིང་བོ་ལ་གདམས་པའི་མདོ་
ལ་སོགས་པ་མདོ་ཆུང་མང་བོ་དང་།ཆོས་ཀྱི་དབྱིངས་སུ་ལྟ་བའི་གླུ་ལ་སོགས་པ་བསྟན་བཅོས་མང་བོ་དང་། རྣམ་ཐར་རྩ་འགྲེལ་བཞི་ལ་སོགས་པ་གསན ། བློ་སྦྱོང་གི་ཁྲིད་བསྐྱངས །
གཤིན་གྱི་དོན་དེ་བཞིན་གཤེགས་པ་བདུན་དང་ཀ་ཀ་ནི་དང་རྟོགས་ཆེན་གྱི་བརྒྱད་མཆོད་གསུམ་གྱིས་མཛད་པའི་ཕྱག་བཞེས་གཟིགས ། སྨོན་པ་ལན་ཅིག་ཐོབ་ཅེས་གསུང་སྟེ་

མདོར་ན་བླ་མ་བརྒྱད་ཀྱིས་བསྐྱངས་པའི་སྐྱེས་བུ ། ལེགས་དཔྱད་ཀྱི་རྒྱན་གྱིས་སྤྲས་ཤིང་ཐུགས་རྗེས་གདུལ་བྱ་བུ་བཞིན་སྐྱོང་བའི་བླ་མ་ཡང་དག་པའི་དགེ་བའི་བཤེས་གཉེན་
དེས། སྐུ་གསུང་ཐུགས་ཀྱི་འཕྲིན་ལས་ཐམས་ཅད་བླ་མའི་གསུང་ཇི་ལྟ་བ་བཞིན་དུ་མཛད་དེ ། སྐུ་ཡིས་བླ་མའི་གཟིགས་གཡོག་དང་རྟེན་གསུམ་གྱི་ཞབས་ཐོག་ཡུན་རིང་དུ་མཛད་
གསུང་གིས་བླ་མའི་བཀའ་གྲོས་ལ་སོགས་པ་དོན་ཆེན་པོ་ཐམས་ཅད་ལྟང་བཅད་ནས་ཐུགས་བདེ་བར་མཛད ། ཐུགས་ཀྱིས་སྐུ་ཚེ་འདི་ལ་བླ་མ་མཉེས་པ་ལས་གཞན་པའི་
བྱ་བ་མེད་པར་དགོངས་པས་ཐེག་པ་ཆེན་པོའི་ཆོས་ཀྱི་ཚིག་དོན་སྐུ་ཉམས་སུ་བསྟར་ཞིང་ཐུགས་རྒྱུད་ལ་འཁྲུངས་པར་མཛད་དེ ། ཡོན་ཏན་གྱིས་ཐུགས་རྒྱུད་བལྟམ་་པའི་སྟོབས་ཀྱིས་
གྲ་བའི་དུས་ཉིད་ནས་སྣར་ཐང་སྒོམ་སེང་ཞེས་སྙན་པའི་དྲི་གསུང་གིས་ཀུན་དུ་ཁྱབ་པར་གྱུར ། སྒོ་གསུམ་གྱི་ཀུན་སྤྱོད་མཐོང་ཞིང་ཐོས་པ་ཐམས་ཅད་ཡིད་འཛིན་པའི་གནས་སུ་གྱུར་
འགྲོགས་ཤིང་བསྟེན་པའི་གདུལ་བྱ་རྣམས་ཡང་དག་པའི་ལྟ་བ་ལ་འགོད་པར་གྱུར ། བསྟན་པ་ལ་གནོད་པའི་ནག་པོའི་ཕྱོགས་ཀྱི་དཔུང་ཐམས་ཅད་ཟིལ་གྱིས་གནོན་པར་གྱུར །

ཕན་བདེའི་གཞི་རྒྱལ་བའི་བསྟན་པ་གསལ་བར་མཛད་པར་གྱུར་ཏོ ། ། དུས་གསུམ་གྱི་སངས་རྒྱས་ཐམས་ཅད་ཀྱི་འཕྲིན་ལས་ཞུགས་པར་གྱུར་པས་དབུས་སུ་སང་
གཤེགས་པའི་དོ་ནུབ་མནལ་ལམ་དུ ། སྣར་ཐང་གི་སྒོ་ནས་ཉི་མ་བདུན་བརྩེགས་པ་ཅིག་ཤར་ཞིང་རྨི་གསུང་། དབུས་སུ་ཡང་མཁན་པོ་ཉིད་ཀྱིས་བསྟན་པའི་བླ་མ་
གསུམ་ལས་གཞན་ལས་ཞུས ། ཁོང་གི་བཀའ་དྲིན་གྱིས་ཐམས་ཅད་ཀྱིས་ཐུགས་ལ་བཏགས་ཤིང་ཆོས་ཀྱང་ནང་བྱན་དུ་མཛད་ནས་གང་དགོས་པ་གནང་། སློབ་དཔོན་སྐྱེར་སྒང་བ་
དང་པོའི་རིག་སྔགས་ལ་འཇུག་ན་དགྱེས་པ་ལྟ་བུར་སྣང་པ་ལ་མ་ཞུས ། ཕྱིས་ཞུས་པས་ཁྱོད་གཙང་མར་བྱས་པ་ཕན་ཆེའོ་གསུང་ནས་མ་གནང་། དགེ་བཤེས་ཕྱག་སོར་བའི་
ཞལ་ནས་གསང་སྔགས་འདི་འབྲས་བུ་ལམ་དུ་བྱེད ། མངོན་སུམ་ལམ་དུ་བྱེད ། མོས་གུས་ལམ་དུ་བྱེད ། བྱིན་བརླབས་ལམ་དུ་བྱེད་པ་ཡིན་ཏེ ། ཕ་རོལ་ཏུ་ཕྱིན་པ་དང་གཉིས་ཅི་
བྱེད་ལྷ་སྐུའི་ངང་ནས་བྱེད་མི་བྱེད་ཙམ་ལས་ཁྱད་མེད་གསུང་བར་གདའ ། དེས་སྔགས་དགོས་སམ་སྙམ་པའི་སྤྲོས་པ་ཆོད་པར་བྱུང་། སྔགས་རང་བྱེད་ན་ཁོང་རང་དམ་ཚིག་གསོ་བ་

ལ་སོགས་པ་ཚུལ་བཞིན་དུ་བྱེད་པ་དེ་དགོས་པ་འདྲ་གསུང་ངོ་། དེ་ལ་འདི་སྐད་ཅེས་བྱ་སྟེ ། སྨོན་ལམ་ཟབ་མོ་ལས་གྲུབ་པ ། སངས་རྒྱས་གཉིས་པ་ལྟ་བུ་ཡི ། ། བཤེས་གཉེན་བརྒྱད་ཀྱིས་
ཕྱག་མཐིལ་དུ ། ། བཞག་ནས་གཅེས་སྤྲས་ཆེན་པོས་བསྐྱངས་ཞེས་སོ ། ། གསུམ་པ་གཞན་དོན་ཇི་ལྟར་མཛད་པ་ནི་དགུང་ལོ་ལྔ་བཅུ་རྩ་བཞིར་གཤེགས་པའི་ཚེ་ལུམ་གྱི་དགོན་པ་ཕྱག་
ཏུ་བཞེས་ནས་གཞིའི་གཙོ་བོར་མཛད་དེ་གདུང་ཁང་རིན་པོ་ཆེ་ལ་སོགས་པ་རྟེན་ཁྱད་པར་ཅན་མང་བོ་བཞེངས ། ཕྱོགས་གཞན་དུ་ཡང་བྱོན་གཤེགས་ཅུང་ཟད་མཛད་ཅིང་གདུལ་བྱ་
སྐལ་བ་དང་ལྡན་པ་དཔག་ཏུ་མེད་པ་སྨིན་པར་མཛད་དོ ། ། དེ་ནས་དགུང་ལོ་དྲུག་བཅུ་རྩ་གསུམ་དུ་གཤེགས་པའི་ཚེ་གདན་ས་རིན་པོ་ཆེ་སྣར་ཐང་དུ་བྱོན་ནས་དགེ་འདུན་ཡོན་མཆོད་འཁོར་དང་
བཅས་པ་དགུང་ལོ་བཅུའི་བར་དུ་བསྐྱངས ། ཐུགས་རྗེའི་སྤྲིན་ལས་ཐེག་པ་ཆེན་པོ་ཟབ་ཅིང་རྒྱ་ཆེ་བའི་ཆོས་ཀྱི་ཆར་ཆེན་པོ་རྒྱུན་མ་ཆད་པར་ཕབ་པ་ལ་བརྟེན་ནས ། གདན་ས་རིན་པོ་ཆེ་སྤོས་ལྡན་
གྱི་གྲོང་ཁྱེར་ལྟར་ཆོས་སྤྱོད་བཅུས་འཕེལ་ཞིང་རྒྱས་པར་གྱུར ། རྒྱ་མཚོ་ཆེན་པོ་ལྟར་ལུང་དངམངོན་པར་རྟོགས་པའི་ཡོན་ཏན་གྱི་ཆུ་བོ་ཆེན་པོ་རྒྱུན་པར་འབབ་ོར་གྱུར ། པད་མ་རྒྱས་པ་

ལྟར་ཕྱོགས་ཕྱོགས་ནས་སྐལ་བ་དང་ལྡན་པའི་བུང་བ་དམ་པའི་ཆོས་ཀྱི་སྦྲང་རྩི་དོན་དུ་གཉེར་བ་འདུ་ཞིང་རྟེན་པར་གྱུར ། འདུས་པའི་ཚོགས་རྣམས་གཞོན་ནུ་ནོར་བཟངས་ལྟར་དགེ་
བའི་བཤེས་གཉེན་གྱི་གསུང་ལ་ཚད་མར་འཛིན་པར་གྱུར ། བཅོམ་ལྡན་འདས་མ་ཕམ་པའི་འཁོར་ལྟར་ངན་འགྲོ་གཡང་ས་ལ་འཛེམ་པའི་བག་ཡོད་པས་ལམ་བགྲོད་པར་གྱུར ། རྒྱལ་བོ་
བྱམས་པའི་སྟོབས་ཀྱི་འབངས་ལྟར་མི་དང་མི་མ་ཡིན་པ་ལ་སོགས་པའི་འཚེ་བ་ཐམས་ཅད་ལ་བག་ཚ་བ་དང་བྲལ་བར་གྱུར ། མཚོ་ཆེན་པོའི་པད་མོ་ལྟར་ཐུབ་པའི་བསྟན་པ་རབ་ཏུ་རྒྱས་པར་
གྱུར་ཏོ ། ། དེ་ལྟ་བུའི་བླ་མ་དེ་སྐུ་ཉན་ཐོས་ཀྱི་ཆ་ལུགས་བསྣམས་ནས་འཇུག་ལྡོག་ཐམས་ཅད་འདུལ་བ་དང་མི་འགལ་བར་མཛད ། གསུང་ཤིན་ཏུ་སྡེ་སྣོད་ཀྱི་ཆོས་སྒྲ་ཟབ་མོ་དངོས་འཛིན་གྱི་རི་བོ་འཇིག་
པར་མཛད ། ཐུགས་སྟོད་ཉིད་སྙིང་རྗེ་དབྱེར་མེད་པའི་རྣལ་འབྱོར་གྱིས་གདུགས་མཚན་འདའ་བར་མཛད ། ཡོན་ཏན་སྡེ་སྣོད་རིན་པོ་ཆེ་གསུམ་བརྗོད་བྱ་རྗོད་བྱེད་དང་བཅས་པས་རྒྱུད་བལྟམ་པར་
མཛད ། འཕྲིན་ལས་གདུལ་བྱ་སྣོད་དང་ལྡན་པ་རྣམས་ཕ་རོལ་ཏུ་ཕྱིན་པ་དྲུག་གིས་རྒྱ་ཆེར་སྨིན་པར་མཛད ། ཟང་ཟིང་གི་སྦྱིན་པ་འཛིན་པ་མི་མངའ་བར་གཏོང་སྟེ་དྲང་སྲོང་གི་རྣམ་ཐར་ལ་སྤྱོད་

པར་མཛད། མི་འཇིགས་པའི་སྦྱིན་པ་བཀའ་ཆབ་ལ་རྟེན་པ་ཐམས་ཅད་བྱམས་པའི་སྟོབས་ཀྱི་རྒྱལ་འབངས་ལྟར་གཞན་གྱིས་འཚེ་བའི་བག་ཚབ་དང་བྲལ་བར་མཛད ། ཆོས་ཀྱི་སྦྱིན་པ་རིགས་ཅན་
གསུམ་ལ་སྐལ་བ་དང་འཐུན་པའི་ཆོས་བསྟན་པས་ཤེས་རབ་ཀྱི་སྣང་བ་ཆེར་སྐྱེད་དེ ། གསུང་གི་བདུད་རྩིས་ཚིམ་ཞིང་ལུང་དང་མངོན་པར་རྟོགས་པའི་ཡོན་ཏན་གྱིས་གདུལ་བྱ་འདྲེན་པའི་ནུས་པ་དང་
ལྡན་པ་མང་དུ་བྱིན་གྱིས་བརླབས་ལ་ཚིག་དོན་གྱི་རྟོགས་པ་ཕྱོགས་རེ་ཙམ་གྱིས་རང་རྒྱུད་སྣང་པར་མཛད་པ་མང་བོ་ཐེག་པ་མཆོག་ལ་བཀོད་ཅིང་། དད་ལྡན་གྱི་སྐྱེ་བོ་མང་བོ་ལས་འབྲས་ལ་སྦྱར་
ནས་རྣམ་མཁྱེན་གྱིས་བོན་ཞོགས་པར་མཛད་པ་དང་། ཉིད་ཀྱི་སྒོ་གསུམ་རྣམ་པར་དག་པ་མཐོང་ཐོས་ཀྱི་སྐྱེ་བོ་ཉེས་པ་ལས་ལྡོག་ཅིང་བསྟན་པ་ལ་སྦྱོར་བའི་མཁན་པོ་ཆེན་པོར་གྱུར་པས་སྡོམ་པའི་ཚུལ་
ཁྲིམས་ལ་བཀོད་ཅིང་། ཉིད་བཞིན་གདུལ་བྱ་ཆོས་སྤྱོད་རྣམ་བཅུས་ཉིན་མཚན་འདའ་བར་བྱེད་པས་དགེ་བའི་ཆོས་སྦུད་ལ་སྦྱར་ལ ། སྨོན་འཇུག་རིམ་པར་གནང་ཞིང་བསླབ་བྱ་བསྟན་པས་སེམས་
ཅན་གྱི་དོན་བྱེད་ལ་བཀོད་པར་མཛད་པ་དང་། ཤག་ཀྱའི་དགེ་སྦྱོང་རྣམས་ཀྱི་མཚན་ཉིད་དགེ་སྦྱོང་དུ་བྱེད་པའི་ཆོས་བཞི་ཡིན་པར་བསྟན་པས་བཟོད་པ་ལ་སྦྱར་བ་དང་། སངས་རྒྱས་ཀྱི་རྒྱུ་ཚོགས་གཉིས་

སྤྲོ་བས་འགྲུབ་པར་བསྟན་པས་བརྩོན་འགྲུས་ལ་སྦྱོར་བ་དང་། སེམས་གཡེངས་པས་བདག་གཞན་གྱི་དོན་མི་འགྲུབ་པར་གཟིགས་ནས་སེམས་གནས་པའི་ཐབས་དགུ་ལ་སོགས་པས་བསམ་
གཏན་བཀོད་པ་དང་། གདུལ་བྱ་རྣམས་ལ་བདེན་པ་གཉིས་ཀྱི་རང་བཞིན་གཤིས་ལ་གནས་པའི་དོན་བསྟན་པས་ཐབས་དང་ཤེས་རབ་ཟུང་དུ་འབྲེལ་བའི་རྟོགས་པ་ཕྱིན་ཅི་མ་ལོག་པ་སྐྱེད་པར་
མཛད་དོ ། ། མདོར་ན་ཕ་རོལ་ཏུ་ཕྱིན་པ་དྲུག་དང་བསྡུ་བའི་དངོས་པོ་བཞི་ལ་སོགས་པའི་སྒོ་ནས་རིགས་ལྡན་རྣམས་ལམ་གྱི་རྟེན་ལ་བཀོད ། ལམ་ལ་བཀོད ། ལམ་གྱི་འབྲས་བུ་ལ་བཀོད་ཅིང་། རེ་ཤིག་
རིགས་དང་མི་ལྡན་པ་རྣམས་ཀྱང་མངོན་པར་མཐོ་བའི་ལ་ལ་བཀོད་པ་ནི་གཞན་དོན་འཕྲིན་ལས་ཕུན་སུམ་ཚོགས་པའོ ། ། དེའི་རྒྱུར་གྱུར་བ་རང་དོན་སྤངས་རྟོགས་ཕུན་སུམ་ཚོགས་པ་ནི་བསམ་གྱིས་མི་
ཁྱབ་པ་མངའ་སྟེ་འདིར་མ་བརྗོད་དོ ། ། དེ་ལ་འདི་སྐད་ཅེས་བྱ་སྟེ ། བྱང་ཆུབ་ཐུགས་ཀྱིས་འཕངས་པ་ཡི ། ། ཕ་རོལ་ཕྱིན་དྲུག་བསྡུ་དངོས་བཞི ། ། སྐུ་གསུང་ཐུགས་ཀྱི་འཕྲིན་ལས་ཀྱིས ། ། སྐལ་ལྡན་
སྨིན་ཅིང་གྲོལ་བར་མཛད་ཅེས་སོ ། ། བླ་མ་ཡང་དག་པའི་དགེ་བའི་བཤེས་གཉེན་བདཉན་གཉིས་སེང་གེའི་ང་རོས་མཐའ་གཉིས་སུ་འཛིན་པའི་རི་དགས་སྐྲག་པར་མཛད་ཅིང་། སྐྱེ་དགུ་མ་ལུས་
པའི་མགོན་སྐྱབས་དམ་པར་གྱུར་བའི་ཡོན་ཏན་རི་རབ་ལྟར་བརྗིད་པ་ལས་ཉུངས་འབྲུ་ཙམ་ཞིག་དཔལ་སྣར་ཐང་གི་གཙུག་ལག་ཁང་དུ་དགེ་སློང་ནམ་མཁའ་གྲགས་ཀྱིས་བསྡེབས་པའོ ། ། ། ། ཚིག་ཞུས་བག